b'\n_START_ARTICLE_\nPedro Arrupe\n_START_PARAGRAPH_\nPedro Arrupe Gondra (Bilbao, 14. studenoga 1907. -Rim, 5. velja\xc4\x8de 1991.), 22. svibnja 1965. u Rimu 218 isusovaca izabire ga za dvadeset i osmog nasljednika svetog Ignacija, tj. vrhovnog poglavara Dru\xc5\xbebe Isusove, general Dru\xc5\xbebe Isusove.\n_START_SECTION_\nRani \xc5\xbeivot\n_START_PARAGRAPH_\nRodio se kao najmla\xc4\x91i i jedini sin u religioznoj obitelji s petero djece, u baskijskom gradu Bilbau. Otac mu je bio vrstan arhitekt, \xc4\x8duveni tenor i veliki \xc5\xa1tovatelj Srca Isusova. Majka mu je bila pobo\xc5\xbena. Umrla je kada mu je bilo deset godina, a osam godina kasnije umire i otac ba\xc5\xa1 u trenutku kada je procesija Srca Isusova prolazila ispod njegova prozora.\n_START_SECTION_\n\xc5\xa0kolovanje\n_START_PARAGRAPH_\nStudira medicinu u Valladolidu i Madridu. S dvadeset godina stupa, 15. sije\xc4\x8dnja 1927., u novicijat Dru\xc5\xbebe Isusove u Loyoli. Nakon izgona isusovaca iz \xc5\xa0panjolske 1932. nastavlja studij filozofije i teologije u Belgiji i Nizozemskoj gdje je 1936. zare\xc4\x91en za sve\xc4\x87enika. Godinu dana nakon toga odlazi u Ameriku na dvogodi\xc5\xa1nju specijalizaciju u medicini i psihijatriji. Po zavr\xc5\xa1etku specijalizacije odlazi 1938. u Japan, zemlju svojih snova jo\xc5\xa1 iz mladih dana, u kojoj \xc4\x87e ostati sve do 1965., kada je na 31. generalnoj kongregaciji izabran za generala Dru\xc5\xbebe Isusove.\n_START_SECTION_\nDjelovanje\n_START_PARAGRAPH_\n1938. do\xc5\xa1av\xc5\xa1i u Japan obavljao je razne du\xc5\xbenosti. Najprije je radio u siroma\xc5\xa1nim tokijskim \xc4\x8detvrtima, zatim je bio \xc5\xbeupnik u Ubeu i Yamaguchiju, a tek kasnije radi kao u\xc4\x8ditelj isusova\xc4\x8dkih novaka u Nagatsukiju. Ondje je do\xc5\xbeivio i atomsku bombu. Postaje superiorom, viceprovincijalom i provincijalom u Japanu. Vodi Dru\xc5\xbebu temperamentno u burnim pokoncilskim vremenima punih \xc5\xa1esnaest godina sve do 1981. kada je do\xc5\xbeivio mo\xc5\xbedani udar. Prikovan za krevet punih deset godina, umro je 1991. u 84. godini \xc5\xbeivota uo\xc4\x8di blagdana japanskih mu\xc4\x8denika.\n_START_SECTION_\nDoprinosi\n_START_PARAGRAPH_\nArrupe je prije svega bio \xc4\x8dovjek Drugog vatikanskog sabora, bio je njegov aktivni provoditelj. Prvo \xc5\xa1to je poduzeo primjenjuju\xc4\x87i Koncil bilo je provo\xc4\x91enje velike sociolo\xc5\xa1ke, kulturne i pastoralne ankete u duhu koncilske obnove. Po\xc4\x8deo je promicati ekonomska nastojanja unutar Dru\xc5\xbebe. Zauzimao se za pravdu, najprije rasnu (u SAD-u), onda malo poslje i za socijalnu. Njegova pisma, govori i konferencije pokrenule su u Dru\xc5\xbebi novi duh te su kao takve imale utjecaja i na Crkvu u cjelini.'